Diciembri quila templupa aniversariun fiestata rurayaptinmi templucho Jesús puriycargan Salomón nishgan alarcho.
Saychömi Israel runacunapa autoridänincuna Jesusta tapuyargan:
“¿Imayyagtä shuyäshayqui rasun cagta wilayämänayquipä?
Tayta Dios cachamushgan Cristo cashgayquita o mana cashgayquitapis jucla wilayämay.”
Sayno niyaptinmi Jesús nergan:
“Maynami gamcunata wilashcä.
Wilaptëpis manami criyiyämanquisu.
Taytäpa munayninwan milagrucunata ruraycaptëpis manami criyiyämanquisu.
Gamcunaga criyiyämanquisu uyshäcuna mana cayashpayquimi.
“Uyshäcunami isanga pï cashgätapis tantyayashpan cäsucayäman.
Saynöpis reguëmi uyshäcuna maygan maygan cashganta.
Nogata chasquicamashganpitami Tayta Diospa naupancho imayyagpis cawayangapä.
Maquëcho captinnaga manami pipis guechumanganasu.
Maquëcho caycarga Taytäpa maquinchöpis caycanmi.
Taytä lapanpäpis munayyog captinmi diablupis ni supaypis ni pipis paypa maquinpita jorgongasu.
Taytäwan nogaga juclaylami caycä.”
Sayno niptinmi say autoridäcuna Jesusta samgayta munayargan.
Saymi Jesús nergan:
“Gamcuna ricayashcanquimi asca milagrucunata Taytäpa munayninwan rurashgäta.
¿Sayno alita rurashgäpitacu samgayta munaycäyämanqui?”
Saymi say runacuna niyargan:
“Manami alita rurashgayquipitasu samgayta munayä,
sinöga runala caycar Dios-tucuycashgayquipitami.”
Sayno niyaptin Jesús nergan:
“Tayta Diosninsipa palabrancho caynömi nican:
‘Gamcunaga dioscunami caycäyanqui.’
Musyayanquimi Tayta Diospa palabrancho lapanpis rasun cagla cashganta.
Saymi Diospa wilacuyninta unay wiyagcunapä:
‘Gamcunaga dioscunami caycäyanqui’ nicaptenga ¿imanirtä:
‘Diospa surinmi caycä’ niptë yarpäyanqui lutanta nicashgäta?
Quiquin Tayta Diosninsimi cay pasaman cachamash.
“Milagruta rurashgäcuna Taytä munashganno mana captenga ama criyiyämaysu:
‘Diospa surinmi caycä’ niptëpis.
Nishgäcunata mana criyirpis milagruta rurashgäcunata ricaycarga tantyacuyay Taytäwan say yarpayla cayashgäta.”
Sayno nishganpitami Jesusta yapay prësu sarisiyta munayargan.
Sayno munayaptinpis Jesús saypita aywacorgan.
Nircurnami Jordán mayu simpanman Jesús cutergan.
Saychömi naupata Juan Bautista bautizargan runacunata.
Jesús saycho cashganta musyarmi sayman asca runacuna aywayargan.
Paycunami niyargan:
“Ima milagrutapis Juan Bautista mana ruraptinpis Jesuspä lapan nishgancunaga rasun caglami caycan.”
Sayno nirmi asca runacuna criyiyargan Tayta Dios cachamushgan Cristo cashganta.